Euroopa Liidu Teataja L 195 , 19/07/2001 Lk 0058 - 0060



Komisjoni otsus, 11. juuli 2001, millega asutatakse nõuandekomitee nimetusega "Euroopa energeetika- ja transpordifoorum" (teatavaks tehtud numbri K(2001) 1843 all) (2001/546/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut ning arvestades järgmist: (1) Transpordinõukogu 20. septembri 2000. aasta otsustes [1] pöördutakse komisjoni poole üleskutsega viivitamata esitada ettepanek moodustada komisjoni juurde asjaomaste sektorite esindajatest koosnev Euroopa foorum, et uurida kõiki transpordi konkurentsivõimet mõjutavaid tegureid ning kaaluda struktuuride kohandamist kõnealuses sektoris. Ettepanekus tuleks nõuetekohaselt arvesse võtta sotsiaalseid, keskkonna- ja ohutusega seotud eesmärke. (2) Energeetika nõuandekomitee volitused, mis kehtestati komisjoni 8. novembri 1996. aasta otsusega 96/642/EÜ, [2] lõppesid veebruaris 2001. (3) Silmas pidades vajadust nõuandeorgani järele, mis koosneb isikutest, kelle kvalifikatsioon võimaldab laialdaselt uurida energeetika- ja transpordipoliitika küsimusi, teeb komisjon ettepaneku moodustada Euroopa energeetika- ja transpordifoorum. (4) Võttes arvesse energeetika- ja transpordipoliitika omavahelist sõltuvust ning nende vastavusse viimise vajadust, on kasulik ja vajalik moodustada energeetika- ja transpordivaldkonna esindajatest üks organ. (5) See dialoog peaks võimaldama komisjonil koguda arvamusi iga komisjoni algatuse kohta energeetika- ja transpordipoliitika alal ning ära kasutada järelevalvekeskuse ekspertarvamused. (6) On soovitav luua kõnealune foorum, kindlaks määrata tema volitused ja töökorraldus, ON VASTU VÕTNUD KÄESOLEVA OTSUSE: Artikkel 1 1. Komisjoni juurde asutatakse nõuandekomitee, mille nimetus on "Euroopa energeetika- ja transpordifoorum", edaspidi "foorum". 2. Foorum moodustatakse kvalifitseeritud isikutest, kes on pädevad arutama energeetika- ja transpordipoliitikat ning nende vastastikuse mõju küsimusi. Komitee koosseisus on võrgu- ja infrastruktuurioperaatorid, tootjad ja haldajad, transpordikasutajad ja energiatarbijad, ametiühingud, keskkonnakaitse- ja turvaühingud ning akadeemilised ringkonnad. Artikkel 2 Kohustused 1. Komisjon võib foorumiga nõu pidada igas Euroopa Liidu energeetika- ja transpordipoliitika küsimuses. 2. Foorum toimib energeetika- ja transpordipoliitika järelevalvekeskusena ning jälgib esmajoones konkurentsivõimet ja struktuuri kohandamist kõnealustes sektorites, võttes seejuures nõuetekohaselt arvesse keskkonna-, ühiskonna- ja ohutusprobleeme. Foorum peab vajaduse korral uurima kõiki päevakajalisi küsimusi, mis võivad energeetika- ja transpordisektoris esile kerkida. 3. Foorum esitab komisjonile arvamusi või ettekandeid komisjoni taotluse korral või omal algatusel. Foorumil käsitletavaid küsimusi ei panda hääletusele. Komisjon võib kehtestada foorumi arvamuse või ettekande esitamise tähtpäeva. Artikkel 3 Koosseis, ametisse nimetamine 1. Foorumil on 34 täisliiget. 2. Kohtade jaotus on järgmine: - üheksa liiget, operaatorite (energiatootjad ning maismaa-, mere- ja õhutranspordiettevõtjad, tootmisettevõtted) esindajad, - viis liiget, võrgustiku ja infrastruktuuride esindajad (gaas, elektrienergia, raudteed, maanteed, sadamad, lennujaamad, lennujuhtimine), - seitse liiget, kasutajad ja tarbijad (transpordikasutajad, energiatarbijad, päringute haldus), - kuus liiget, liitude esindajad, - viis liiget, keskkonnaorganisatsioonid ja ohutuse eest vastutavad organisatsioonid, eriti transpordivaldkonnas, - kaks liiget, akadeemilised ringkonnad või ajutrustid. 3. Igale täisliikmele määratakse üks asendusliige. Asendusliige osaleb foorumi või töörühma koosolekul ainult siis, kui täisliige puudub või ei saa kohal viibida. 4. Foorumi täis- ja asendusliikmed nimetab komisjon ametisse isiklikult, lähtudes nende objektiivselt tõendatud pädevusest ja kogemustest. Nad peavad andma komisjonile välismõjudest vaba, sõltumatu arvamuse. Nende ametiaeg on kaks aastat ning seda on võimalik pikendada. 5. Pärast volituste lõppemist jäävad foorumi täisliikmed ja vastavad asendusliikmed ametisse kuni uute liikmete nimetamiseni või volituste pikendamiseni. 6. Liikme volitused lõpevad enne kehtivusaja lõppemist liikme ametist lahkumise või surma korral. Sellisel juhul liige asendatakse tema ülejäänud ametiajaks. 7. Liikmed ei saa oma ülesannete täitmise eest tasu. 8. Euroopa Ühenduste Teatajas avaldatakse kandideerimiskutse artikli 3 lõikes 2 määratletud kohtadele, välja arvatud neljandas taandes nimetatud kohad, mille täitmiseks pöördub komisjon Euroopa Ametiühingute Konföderatsiooni poole, kes nimetab ametisse oma esindajad energeetika- ja transpordivaldkonnas. Komisjon valib liikmed pärast kõnealust kandideerimiskutset saadud avalduste alusel. Valikukriteeriumides võetakse arvesse kandideerijate pädevust ja kogemusi, nende representatiivsust ning võimet osaleda strateegilistes aruteludes; kõnealused kriteeriumid soodustavad koosseisu, mille puhul oleksid võrdselt esindatud eri tegevusalade spetsialistid, mehed ja naised ning geograafilised piirkonnad. 9. Komisjon avaldab täisliikmete ja asendusliikmete nimekirja Euroopa Ühenduste Teatajas. Artikkel 4 Töörühmad 1. Artiklis 2 nimetatud ülesannete täitmiseks võib foorum moodustada ajutisi töörühmi. 2. Töörühmad koosnevad kõige rohkem 11 liikmest. Artikkel 5 Eksperdid Foorum võib kutsuda oma töös osalema päevakorraküsimuses pädevaid isikuid. Eksperdid võtavad osa üksnes selle küsimuse arutamisest, mille jaoks nad kutsuti. Artikkel 6 Foorumi eesistuja ja büroo 1. Foorum valib kaheaastaseks ametiajaks oma liikmete hulgast ühe eesistuja ja neli aseeesistujat, kes esindavad vastavalt ettevõtjaid, kasutajaid või tarbijaid, ametiühinguid ja keskkonna- või ohutusorganisatsioone. Valik tehakse kohalolijate kahekolmandikulise häälteenamusega. 2. Eesistuja ning aseeesistujad, kelle volitused on lõppenud, jäävad ametisse kuni uute liikmete nimetamiseni või nende volituste pikendamiseni. 3. Kui eesistuja või aseeesistuja volitused aeguvad, asendatakse ta ülejäänud ametiajaks lõikega 1 kindlaksmääratud korras. 4. Büroo koosneb eesistujast ja aseeesistujatest. 5. Büroo valmistab ette ja korraldab foorumi tööd. 6. Büroo võib kutsuda oma koosolekutele ettekandjaid igast töörühmast. Artikkel 7 Sekretariaaditeenused Komisjon tagab foorumile, büroole ja töörühmadele sekretariaaditeenused. Komisjoni huvitatud talituste esindajad võivad osaleda foorumi, büroo ja töörühmade koosolekutel. Artikkel 8 Arvamused ja ettekanded Foorum esitab oma arvamused ja ettekanded komisjonile. Kui arvamus või ettekanne kiidetakse heaks ühehäälselt, koostab foorum ühisotsuse, mis lisatakse koosoleku protokollile. Kui foorum ei kiida arvamust või ettekannet heaks ühehäälselt, edastab ta komisjonile oma liikmete eri arvamused. Komisjon võib Internetis avaldada foorumi ettekandeid, arvamusi ja menetlusi, mis ei ole konfidentsiaalsed. Artikkel 9 Koosolekud 1. Foorum tuleb kokku komisjoni peakorteris komisjoni kutsel. 2. Büroo kutsutakse kokku eesistuja algatusel ja kokkuleppel komisjoniga. 3. Foorumi artikli 5 alusel kokkukutsutud liikmetele ja ekspertidele hüvitatakse sõidu- ja elamiskulud komisjonis kehtivate tingimuste kohaselt. 4. Foorumi ja vajaduse korral töörühmade koosolekud korraldatakse komisjoni eelarvepädevate institutsioonide eelneval loal. Artikkel 10 Ilma et see piiraks EÜ asutamislepingu artikli 287 kohaldamist, ei avalikusta foorumi liikmed nendele foorumi või selle töörühmade töös osalemisel teatavaks saanud informatsiooni, kui komisjon on teatanud, et arvamus või küsimus on konfidentsiaalne. Sellisel juhul võivad koosolekutel osaleda ainult foorumi ja komisjoni esindajad. Artikkel 11 Ülevaatamine Komisjon jätab endale õiguse käesolevat otsust kogemuste põhjal muuta. Artikkel 12 Otsus 96/642/EÜ ning seetõttu ka otsus 98/134/EÜ tunnistatakse kehtetuks. Artikkel 13 Jõustumine Käesolev otsus jõustub Euroopa Ühenduste Teatajas avaldamise päeval. Brüssel, 11. juuli 2001 Komisjoni nimel asepresident Loyola De Palacio [1] SI (2000) 816, 21.9.2000. [2] EÜT L 292, 15.11.1996, lk 34–36 ja 3. veebruari 1998. aasta otsus 98/134/EÜ kõnealuse organi liikmete nimetamise kohta, EÜT L 36, 10.2.1998, lk 14. --------------------------------------------------